b'\n_START_ARTICLE_\nMalin liikenne\n_START_PARAGRAPH_\nMalin liikenteen suurin haaste on valtion sijainti L\xc3\xa4nsi-Afrikan sis\xc3\xa4maassa. Valtaosa henkil\xc3\xb6- ja tavaraliikenteest\xc3\xa4 tapahtuu maanteitse, mutta my\xc3\xb6s rautatie-, joki- ja lentoliikenteell\xc3\xa4 on merkityst\xc3\xa4. T\xc3\xa4rkeimm\xc3\xa4t merisatamat ovat Senegalin Dakar ja Norsunluurannikon Abidjan.\n_START_SECTION_\nMaantiet\n_START_PARAGRAPH_\nMalin maantieverkon pituus on 89\xc2\xa0024 kilometri\xc3\xa4 (vuonna 2005). Maanteist\xc3\xa4 noin 24\xc2\xa0000 kilometri\xc3\xa4 on kunnossa pidettyj\xc3\xa4 ja 5\xc2\xa0700 kilometri\xc3\xa4 asfaltoituja. Kansallisesti merkitt\xc3\xa4vien maanteiden (route national) pituus on 14\xc2\xa0102 kilometri\xc3\xa4._NEWLINE_P\xc3\xa4\xc3\xa4teiden kuntoa pidet\xc3\xa4\xc3\xa4n yleens\xc3\xa4 tyydytt\xc3\xa4v\xc3\xa4n\xc3\xa4. Eniten huomiota kiinnitet\xc3\xa4\xc3\xa4n kaupunkien ja tuotantokeskusten sek\xc3\xa4 naapurimaiden v\xc3\xa4listen yhteyksien yll\xc3\xa4pitoon. Tieverkon tiheys ja teiden liikennem\xc3\xa4\xc3\xa4r\xc3\xa4t ovat muihin Afrikan maihin verrattuna v\xc3\xa4h\xc3\xa4iset, ja maaseudulla vain 14\xc2\xa0% v\xc3\xa4est\xc3\xb6st\xc3\xa4 asuu alle kahden kilometrin p\xc3\xa4\xc3\xa4ss\xc3\xa4 ymp\xc3\xa4ri vuoden ajokelpoisesta maantiest\xc3\xa4. Maan pohjoisosassa tilanne on viel\xc3\xa4 huonompi. Esimerkiksi Timbuktuun ja Kidaliin ei ole lainkaan p\xc3\xa4\xc3\xa4llystettyj\xc3\xa4 tieyhteyksi\xc3\xa4._NEWLINE_Vuonna 2016 Malissa oli 382\xc2\xa0458 ajoneuvoa. Teill\xc3\xa4 tapahtui 5\xc2\xa0532 onnettomuutta, joissa loukkaantui 7\xc2\xa0024 ja kuoli 541 henkil\xc3\xb6\xc3\xa4. Moottoripy\xc3\xb6r\xc3\xa4t olivat osallisena kolmessa nelj\xc3\xa4sosassa onnettomuuksista.\n_START_SECTION_\nRautatiet\n_START_PARAGRAPH_\nMalissa on 728 kilometri\xc3\xa4 metrin levyist\xc3\xa4 rautatiet\xc3\xa4. Dakarin\xe2\x80\x93Nigerin rautatie johtaa Koulikorosta Bamakon kautta Senegaliin. Strategisesti t\xc3\xa4rke\xc3\xa4n radan kunto on kehno, ja se kaipaa pikaista uudistamista. Suunnitellut ratahankkeet johtaisivat Bamakosta Bougounin ja Sikasson kautta Guineaan ja Norsunluurannikolle._NEWLINE_Rautatiet\xc3\xa4 operoinut Transrail-yhti\xc3\xb6 kuljetti 29\xc2\xa0124 matkustajaa ja 211\xc2\xa0000 tonnia rahtia vuonna 2015. Vuonna 2016 liikennem\xc3\xa4\xc3\xa4r\xc3\xa4t putosivat yhteen kolmasosaan edellisvuotisesta.\n_START_SECTION_\nJokiliikenne\n_START_PARAGRAPH_\nNigerjoki on liikenn\xc3\xb6intikelpoinen Koulikorosta Gaoon ja Bamakosta Guinean Kouroussaan ja Kankaniin. Senegaljoki on liikenn\xc3\xb6intikelpoinen Kayesista tai Ambid\xc3\xa9dista Senegalin Saint-Louisiin. Jokiliikennett\xc3\xa4 hoitavat Compagnie Malienne de Navigation eli Comanav ja joukko pienyritt\xc3\xa4ji\xc3\xa4. T\xc3\xa4rkeimm\xc3\xa4t satamat ovat Koulikoro ja Mopti. Comanavin alukset pystyv\xc3\xa4t liikkumaan vain korkean veden aikaan. Liikenteen volyymi on v\xc3\xa4h\xc3\xa4inen, mutta sill\xc3\xa4 on suuri merkitys Nigerin sis\xc3\xa4maasuiston asukkaille.\n_START_SECTION_\nLentoliikenne\n_START_PARAGRAPH_\nMalissa on 26 lentoasemaa, mutta s\xc3\xa4\xc3\xa4nn\xc3\xb6llisi\xc3\xa4 lentoja on ainoastaan Bamakoon, Gaoon, Kayesiin, Moptiin ja Timbuktuun. Bamakon Senoun kansainv\xc3\xa4linen lentoasema k\xc3\xa4sitteli vuonna 2016 11\xc2\xa0638 lentoa, 681\xc2\xa0511 matkustajaa, 53 tonnia postia ja 10\xc2\xa0739 tonnia rahtia. Maan sis\xc3\xa4inen liikenne on v\xc3\xa4h\xc3\xa4ist\xc3\xa4 heikon turvallisuustilanteen ja korkeiden hintojen takia. Lentoliikennett\xc3\xa4 harjoittaa kaksi kotimaista ja 16 kansainv\xc3\xa4list\xc3\xa4 yhti\xc3\xb6t\xc3\xa4.\n_START_SECTION_\nMerisatamat\n_START_PARAGRAPH_\nMalin k\xc3\xa4ytt\xc3\xa4mi\xc3\xa4 merisatamia ovat Norsunluurannikon Abidjan, Senegalin Dakar, Togon Lom\xc3\xa9, Guinean Conakry, Beninin Cotonou, Mauritanian Nouakchott ja Ghanan Tema. T\xc3\xa4rkeimm\xc3\xa4t tuontik\xc3\xa4yt\xc3\xa4v\xc3\xa4t johtavat Dakarista Bamakoon (1\xc2\xa0200\xe2\x80\x931\xc2\xa0428 kilometri\xc3\xa4), kun taas vienti suuntautuu etup\xc3\xa4\xc3\xa4ss\xc3\xa4 Abidjaniin (1\xc2\xa0225 kilometri\xc3\xa4). Norsunluurannikon levottomuudet 2000-luvun alussa v\xc3\xa4hensiv\xc3\xa4t Abidjanin merkityst\xc3\xa4. Vuonna 2012 valmistui uusi etel\xc3\xa4inen liikennek\xc3\xa4yt\xc3\xa4v\xc3\xa4 Dakariin._NEWLINE_Kaikki \xc3\xb6ljytuotteet tuodaan maahan ulkomailta. Pitkien v\xc3\xa4limatkojen takia Malin kuljetuskustannukset (30\xc2\xa0% tuonnin arvosta) ovat korkeammat kuin muilla L\xc3\xa4nsi-Afrikan mailla tai sis\xc3\xa4maavaltioilla yleens\xc3\xa4.'